Nets advarer mod endnu en bølge af fupmails og -beskeder

Et større antal danskere har de seneste dage modtaget falske beskeder fra blandt andre Nets, Microsoft og NemID. Nets advarer mod det omfattende phishingforsøg

Nets advarer mod en byge af mærkelige sms'er, e-mails og telefonopkald fra svindlere, som i disse dage foregiver, at de kommer fra Nets, Microsoft, NemID eller fra ens egen bank.

Det oplyste Nets i går mandag i en pressemeddelelse.

Der er tale om forsøg på phishing, hvor modtageren lokkes til at opgive følsomme oplysninger som kortnummer, cpr-nummer eller NemID nøglekort. Endnu har Nets ikke overblik over hvor mange danskere, der har modtaget henvendelser, siger pressemedarbejder Søren Marschall til Børsen.

»Det ved vi ikke. Vi får bare pludselig en masse henvendelser. Det kommer ofte i bølger. Det er formentlig nogle, der skyder med spredehagl til mobiltelefonnumre. Så håber de, at der er nogen, der hopper i«, siger Søren Marschall.

Også Danske Bank og Nordea har rettet direkte henvendelse til deres kunder for at advare mod bølgen af phishing.

Har man mistanke om at være udsat for phishing opfordres man til at rette henvendelse til Nets' phishingafdeling på phishing-dk@nets.eu.

Er man kommet til reagere på de falske henvendelser, skal man omgående spærre sit kort eller NemID.

Advarslen fra Nets kommer blot en lille måneds tid efter et lignende phishing-forsøg fra udlandet, der ligeledes gik målrettet efter danske Nets-, Visakort- og Microsoft-kunder.